Аддзел адукацыі, спорту і турызму Маладзечанскага райвыканкама

Дзяржаўная установа адукацыі «Палачанская сярэдняя школа Маладзечанскага раёна»

План - канспект урока сусветнай гісторыі ў V класе па тэме

«ДЗЯРЖАВА АЛЯКСАНДРА МАКЕДОНСКАГА»

Настаўнік А.А.Півавар

аг. Палачаны

2018

**Тэма: Дзяржава Аляксандра Македонскага**

**Клас**: 5

**Тып урока**: урок вывучэння новага матэрыялу

**Мэта:**

* садзейнічаць фарміраванню ўяўленняў аб асноўных паняццях: бітва пры Херанеі, дзяржава Аляксандра Македонскага;
* навучыць тлумачыць прычыны страты Грэцыяй незалежнасці, прычыны распада дзяржавы Аляксандра Македонскага; апісваць паходы Аляксандра Македонскага з дапамогай карты, характарызаваць жыццё і дзейнасць Аляксандра Македонскага;
* садзейнічаць фарміраванню ўмення працаваць у групах; умення знаходзіць нестандартныя рашэнні пры вырашэнні пэўных задач; выхаванню лепшых якасцей характару Аляксандра Македонскага ў вучняў;

**Абсталяванне ўрока**: карта, мультымедыйная прэзентацыя, карткі, атласы

**Ход занятка**:

1. Матывацыйны этап.
2. Паведамленне тэмы занятка.
3. Мэтавызначэнне.
4. Аперацыйна-пазнавальны этап. Замацаванне.
5. Падвядзенне вынікаў урока, кантроль.
6. Рэфлексія.
7. Дамашняе заданне.
8. Выстаўленне адзнак.

1. **Матывацыйны этап**

Сення гутарка пойдзе аб адной знакамітай асобе, якая жыла 24 стагоддзі таму назад і валодала такімі якасцямі, як смеласць, спрытнасць, справядлівасць, адвага. Ці хацелі б вы валодаць такімі якасцямі? На сталах вы бачыце сцікеры розных колераў. Кожны колер азначае пэўную якасць. (Чырвоны – смеласць, сіні – справядлівасць, зялёны – спрытнасць, жоўты - адвагу). Выберыце сцікер і сядзьце, калі ласка, адпаведна якасцям, якія б вы хацелі мець.

*“Divide et impera” (слайд №1 )*

*Гутарка.*

* Ці ведаеце вы пераклад гэтага выразу? (Падзяляй і ўладар)
* Як гэты выраз адносіцца да Старажытнай Грэцыі?
* Як, на ваш погляд, можна стаць уладаром Азіі?
* А ці ведаеце вы, як можна было стаць уладаром Азіі па меркаванні грэкаў?
* Ці ўмееце вы развязваць вузлы? Паспрабуйце. (Кожная група атрымлівае вузел, які нельга развязаць)
* Як вы вырашыце пытанне з вузлом?

Выява Аляксандра Македонскага. (слайд №2)

* Ці ведаеце вы хто гэта?
* А як ён вырашыў пытанне з вузлом?

1. **Паведамленне тэмы занятка**

Тэма сёняшняга ўрока “Дзяржава Аляксандра Македонскага”. І як вы ўжо здагадаліся, на партрэце выяўлены Аляксандр Македонскі.

1. **Мэтавызначэнне**

*Гутарка.*

* Скажыце, што вы хочаце даведацца?
* Чаму вы хочаце навучыцца?
* Вы заўважылі, што сядзіце ў групах? Ці патрэбна вам умець працаваць у групах? (слайд № 3)

1. **Аперацыйна- пазнавальны этап**

*Работа з картай.*

* Пакажыце на карце Грэцыю. (Слайд № 4 )

(Настаўнік паказвае на карце Македонію.(Слайд №5))

*Аповед настаўніка*.

- На поўначы Балканскага паўвострава хутка ўзвышалася Македонія. Узвышэнне Македоніі звязана з тым, што Філіп ІІ падпарадкаваў сабе македонскую знаць, а свабодных земляробаў пераўтварыў у асноўную сілу арміі. (Слайд №6)

*Работа з картай. Работа з падручнікам.*

У вас на сталах ляжыць карта №1. Задача кожнай групы, з дапамогай падручніка (ст.41-42) і дапамогай атласа (ст.30-31) нанесці на карту шлях заваяванняў Грэцыі Філіпам ІІ. На выкананне задання вам 2 хвіліны. (Слайд№7)

Адна з груп прэзентуе карту.

*Гутарка*

* Чаму Філіпу ІІ удалося падпарадкаваць Грэцыю?
* Якім чынам Філіп ІІ аб’яднаў Грэцыю пад сваёй уладай?

*Аповед настаўніка*.

- Сход, скліканы Філіпам ІІ, абвясціў свяшчэнную вайну Персіі (Пакажыце яе на карце) (Слайд № 8), але Філіп ІІ быў забіты, а працягваў вайну і стаў царом яго сын Аляксандр, якому на той час было толькі 20 гадоў.

*Гучыць грэчаская музыка*

*Інсцэніроўка.*

“Аляксанр і Дыяген”, “Гордзіеў вузел”(Слайды № 9,10)

***“ Гутарка Дыягена з Аляксандрам Македонскім”***

   Плутарх распавядае, што Аляксандр Македонскі доўга чакаў, пакуль сам Дыяген прыдзе да яго выказаць сваю пашану, але філосаф спакойна праводзіў час у сябе. Тады Аляксандр сам вырашыў наведаць яго. Ён знайшоў Дыягена, калі той грэўся на сонцы. Аляксандр падышоў да яго і сказаў:

   - Я - вялікі цар Аляксандр.

   - А я, - адказаў Дыяген, - сабака Дыяген.

   - І за што цябе клічуць сабакам?

   - Хто кіне кавалак - таму віляю, хто не кіне - брашу, хто злы чалавек - кусаю.

- А мяне ты баішся? — спытаў Аляксандр.

- А што ты такое, — спытаў Дыяген, — зло або дабро?

- Дабро, — сказаў той.

- А хто ж баіцца дабра?

Нарэшце, Аляксандр сказаў:

- Прасі ў мяне чаго хочаш.

- Адыдзі, ты закрываеш мне сонца, — сказаў Дыяген і працягнуў грэцца.

- Калі б я не быў Аляксандрам, то я хацеў бы быць Дыягенам. (Аляксандр звяртаецца да глядачоў)

***“Аляксандр Македонскі і Гордзіеў вузел”***

У крэпасці горада Гардзіёна ў Фрыгіі знаходзілася баявая калясніца легендарнага цара Гордзія. Ярмо і дышаль калясніцы былі злучаны рэменем, звязаным складаным заблытаным вузлом. У легендзе гаварылася: хто зможа развязаць вузел, стане валадаром Азіі. Аляксандр вырашыў выправабаваць лёс, але вузел не паддаваўся. Тады ён выхапіў меч і адным ударам рассёк яго.

Выраз “рассячы гордзіеў вузел” – значыць сілай вырашыць складаную праблему.

*Гутарка*

- Чым павучальная сустрэча цара і мудраца, што гэта сустрэча гаворыць нам пра Аляксандра, як пра чалавека?

- Якія рысы характару Аляксандра Македонскага адлюстроўвае легенда пра “Гордзіеў вузел”

- Як вы лічыце, ці зможа Аляксандр Македонскі заваяваць Азію? Чаму вы так лічыце?

*Асацыятыўны рад.*

Запішыце якасці характару Аляксандра Македонскага ў сшытак.

Аляксандр Македонскі | якасці характару


|

|


(Слайд№12 )

**Фізкультхвілінка.** Вы назвалі такія якасці Аляксандра Македонскага, як спрытнасць, моц, мудрасць. Праз выкарыстанне Qr -кода выканайце заданне:

№ 1



№ 2



№ 3



№ 4



*Работа з картай. Работа падручнікам.*

На карце №2 адзначце заваявальныя паходы Аляксандра Македонскага, пазначце асноўныя бітвы, таксама межы тэрыторый, якія заваяваў Аляксандр Македонскі. На выкананне гэтага задання вам даецца 2 хвіліны (Слайд № 13 )

Група №1 пакажа на карце і раскажа пра заваяванне Персіі

Група №2 пакажа на карце і раскажа пра заваяванне Фінікіі

Група №3 пакажа на карце і раскажа пра заваяванне Егіпта

Група №4 пакажа на карце і раскажа пра паход Аляксандра Македонскага ў Індыю

* Пакажыце на карце дзяржаву Аляксандра Македонскага.

*Вы пабачылі, што дзяржава Аляксандра Македонскага была вялізнай і там пражывала шмат народаў.*

- Скажыце, ці захочуць заваяваныя народы быць пад уладай захопнікаў? Як бы вы змагаліся з незадаволенасцю пакораных народаў? (адказы вучняў)

*Аповед настаўніка*.

Аляксандр Македонскі вырашыў дзейнічаць мудра і хітра, ён ураўнаваў у правах персаў з македонцамі.

*Дэманстрацыя ўрыўка мультфільма “Геркулес”*

- Успомніце з легенд грэкаў, як смяротнаму чалавеку можна было папасці на Алімп?

*Гутарка:*

(Настаўнік)

-Грэчаскія жрацы ўключылі Аляксандра ў пантэон грэчаскіх багоў.

- Як вы лічыце, чаму?

(Адказы вучняў)

*Запішыце свае меркаванні ў сшытак. (Слайд № 14 )*

*Аповед настаўніка*.

У 323г. да. н.э. Аляксандр Македонскі памёр.Так здарылася, што Аляксандр не пакінуў пасля сябе нашчадкаў.

- Як вы лічыце, каму дастанецца дзяржава Аляксандра Македонскага? (*Адказы вучняў)*

*Настаўнік.*

- Палкаводцы з арміі Македонскага пачалі войны за ўладу, яшчэ не пахаваўшы Аляксандра.

- Да чаго прывядуць войны палкаводцаў за ўладу? Знайдзіце адказ у падручніку. (Слайд № 15,16 )

**5. Падвядзенне вынікаў урока. Кантроль**

Урок знаёмства з вялікім палкаводцам, валадаром Азіі – Аляксандрам Македонскім – падыходзіць да завяршэння. Вы вельмі добра папрацавалі, былі актыўнымі і зацікаўленымі. А зараз праверым, што вы запомнілі.

*Вам патрэбна адказаць на пытанні, выбраўшы правільную картку і ўклеіць яе ў сшытак.*

1. Якім чынам Філіпу ІІ удалося падпарадкаваць усю Грэцыю і як ён аб’яднаў усю Грэцыю пад сваёй уладай?

2.Хто такі Аляксандр Македонскі? Чым ён знакаміты?

3. Які лёс напаткаў дзяржаву Аляксандра Македонскага?

4. На якія царствы падзялілася дзяржава Аляксандра Македонскага?

*Ключ да адказаў на пытанні. (Слайды № 17,18,19,20,21 ) Праверка па ключы.*

**6. Рэфлексія**

*Гульня “Як Аляксандр Македонскі?”*

Рашы сітуацыю. Як бы вы паступілі у прапанаванай сітуацыі: так як Аляксандр Македонскі, або неяк інакш?

1.Вазьміце вузлы, якія атрымалі ў пачатку ўрока. Як бы вы зараз з імі справіліся?(адказы вучняў)

(Слайд№ 22)

- Ці заўсёды патрэбна прымяняць фізічную сілу, калі вы не можаце рашыць праблему?

2. Уявіце, што вы настаўнік матэматыкі, але зрабілі памылку у падліках. Вы, не ведаючы пра памылку, спыталі ў сваіх вучняў меркаванне адносна вашай працы. Адзін з вучняў заўважыў памылку і сказаў вам пра яе. Як вы адрэагуеце на заўвагу вучня? (Слайд№ 23) (адказы вучняў)

Успомніце, як Аляксандр адрэагаваў на просьбу Дыягена адысці і не загарожваць яму сонца? (адказы вучняў)

* Ці дасягнулі мы мэт, якія паставілі ў пачатку ўрока? (Слайд№ 24)

Мы высветлілі, што даведаліся, а якія пытанні патрэбна дамацаваць.

**7.Дамашняе заданне**

Д/З §11, па жаданні можна выканаць заданне для ІІІ узроўня :

\*Уявіце сябе Аляксандрам Македонскім і раскажыце аб сваіх заваёўніцкіх паходах. (Штоб вы зрабілі так як было, а што б змянілі?)

**8. Выстаўленне адзнак**

Выстаўленне і аб’яўленне адзнак з каментарыямі.